b'\n_START_ARTICLE_\nHans Junghans\n_START_PARAGRAPH_\nHans Junghans (3. april 1726 i Udbyneder \xe2\x80\x93 13. maj 1818 i Kolding) var borgmester i Kolding mellem 1759 og 1783.\n_START_SECTION_\nKarriere\n_START_PARAGRAPH_\nJunghans var s\xc3\xb8n af senere birkedommer i det vordingborgske rytterdistrikts birk Christian Frederik Junghans og Sophie Cathrina Piper. Han tjente i 12 \xc3\xa5r p\xc3\xa5 Rudbjergg\xc3\xa5rd og Fritzholm p\xc3\xa5 Lolland, derefter i flere \xc3\xa5r p\xc3\xa5 Ledreborg. Den 9. marts 1759 blev han borgmester i Kolding; senere samme \xc3\xa5r (8. juni) blev han ogs\xc3\xa5 byfoged. Han var den f\xc3\xb8rste borgmester i byen med juridisk embedseksamen; den havde han fra K\xc3\xb8benhavns Universitet i 1748._NEWLINE_30. november 1770 blev Junghans tillige herredsfoged i Jerlev, Anst og Slavs Herreder, 21. oktober 1774 virkelig kancellir\xc3\xa5d, 12. august 1779 postmester, 1. januar 1802 kun ved brevposten og fik 22. oktober 1783 afsked som borgmester og byfoged og blev udn\xc3\xa6vnt til justitsr\xc3\xa5d. 13. oktober 1797 fik han afsked som herredsfoged og 31. december 1808 som postmester. Han d\xc3\xb8de i den h\xc3\xb8je alder af 93 \xc3\xa5r i 1818.'